
Vasospasmusra hajlamosító tényezők vizsgálata subarachnoidealis vérzésben

Bevezetés: A subarachnoidealis vérzés (SAV) által okozott neurológiai károsodást a cerebralis vasospasmus (VS) megjelenése tovább ronthatja. SAV-at követően gyakori az anemia, a C-Reaktív Protein (CRP) szint és fehérvérsejt (FVS) szám emelkedés, melyeknek VS-el való kapcsolatáról kevés irodalmi adat áll rendelkezésre.
Célkitűzések: Vizsgálatunk célja az anemia, FVS szám, CRP szint és a VS, illetve a 30 és 180 napos kimenetel (Glasgow Outcome Scale – GOS, Barthel Index – BI) közötti kapcsolat felmérése volt. Vizsgáltuk továbbá a SAV kiterjedésének (modified Fisher score - mFisher) illetve a neurológiai állapot súlyosságának (Hunt-Hess score) FVS számmal, CRP és HGB szintekkel való összefüggését.
Betegek és módszerek: 2015 és 2018 között akut SAV miatt kezelt betegeket inkludáló, prospektív, követéses vizsgálatunk során gyűjtött adatokon alcsoport analízisét végeztünk. A vizsgálatba bevont 136 betegből 122 akusztikus ablakkal rendelkező beteg adatait elemeztük. Vizsgálatunkhoz felhasználtuk a felvételekor rögzített Fisher és Hunt-Hess score-okat, az első héten mért FVS számot, HGB és CRP értékeket, illetve transcranialis színkódolt Doppler eredményeket, valamint a betegek GOS és BI szerint rögzített kimenetelét.
Eredmények: A vizsgálatunkba bevont 122 beteg között 36 esetben igazolódott VS (VS- pozitív csoport; VS-p), a fennmaradó 80 beteg alkotta a VS-negatív csoportot (VS-n). A VS- p és VS-n csoportok első héten mért legalacsonyabb HGB értékei szignifikánsan eltértek (p=0.008). A vérzést követő első héten mért FVS csúcsértékek szignifikánsan különböztek a VS-p és VS-n csoportok között, a CRP értékekben nem igazolódott különbség (FVS:p=0.002,CRP:p=0,201). Súlyosabb SAV (mFisher, Hunt-Hess) esetén szignifikánsan magasabb volt az FVS szám, CRP szint és gyakoribb volt az anemia megjelenése. A rosszabb GOS és BI szerinti kimenetel összefüggést mutatott a FVS számmal, HGB és CRP értékekkel.
Következtetések: Eredményeink alapján a VS megjelenése és az alacsonyabb HGB szint és magasabb FVS szám között összefüggés van, melynek patofiziológiai háttere egyelőre nem tisztázott. Az anemia, a magasabb CRP és FVS szám predisponáló faktorok a rosszabb kimenetelre.



